Rafel jurihom min kien u jgħib Malli għaddiet il-festa tat-tieġ, Tobit sejjaħ lil Tobija ibnu u qallu: "Ibni, qis li tħallas skont ma ħaqqu lil dak ir-raġel li ġie jwasslek, u agħtih xi ħaġa aktar." "Missier, kemm se naqbad nagħtih?" staqsieh, "Jekk nagħtih in-nofs ta' kulma ġibna magħna, ma jien se nbati xejn. Lili wassalni qawwi u sħiħ; fejjaq lil marti, ġiebli l-flus, u lilek fejqek. Xi ħlas nista' nagħtih iżjed?" "Jistħoqqlu jieħu n-nofs," wieġbu Tobit, "ta' dak li ġibilna miegħu." Imbagħad sejjaħlu u qallu: "Nofs kulma ġibtilna miegħek hu tiegħek bi ħlas. Ħudu, u tista' tmur bis-sliem." Rafel imbagħad sejħilhom bil-moħbi u qalilhom: "Bierku lil Alla u faħħruh quddiem il-ħajjin kollha għall-ġid kollu li għamel magħkom, biex iberkuh u jgħannu għana ta' tifħir f'ġieħ ismu. Xandru mal-bnedmin kollha kulma għamel Alla u agħtuh ġieħ u titnikkrux biex tfaħħruh. Tajjeb li wieħed iżomm moħbi s-sigriet tas-sultan, iżda unur li wieħed ifaħħar u jxandar l-opri ta' Alla. Agħmlu t-tajjeb u ma jilħaqkom ebda deni. Aħjar it-talb bil-qalb, u l-karità bis-sewwa, mill-għana bid-dnewwa. Aħjar tagħti l-karità, milli taħżen id-deheb. Il-karità teħilsek mill-mewt, u tnaddfek minn kull dnub. Dawk li jagħmlu l-karità jimtlew bil-ħajja. Dawk li jagħmlu d-dnub u l-inġustizzja, huma l-għedewwa tagħhom infushom. "Irrid ngħidilkom is-sewwa kollu, u ma naħbilkom xejn. Diġà għarraftkom: Tajjeb li wieħed iżomm moħbi s-sigriet tas-sultan, iżda unur li wieħed ixandar l-opri ta' Alla. U issa, meta int u Sara kontu titolbu, jien kont inwassal it-talb tagħkom quddiem il-maestà tal-Mulej u nfakkru fih; meta kont tidfen il-mejtin kont nagħmel l-istess. Meta int ma qgħadtx taħsibha darbtejn biex tqum, tħalli l-ikel, u tmur tkeffen il-mejjet, jien kont mibgħut biex inġarrbek . U issa Alla bl-istess mod bagħatni biex infejjaq lilek u lil Sara, mart ibnek. Jien Rafel , wieħed mis-seba' anġli, li qegħdin quddiem il-maestà tal-Mulej, u nistgħu nersqu lejh." U baqgħu mistagħġba t-tnejn u nxteħtu wiċċhom fl-art, għax qabadhom il-biża'. "Tibżgħux," qalilhom, "is-sliem magħkom. Bierku lill-Mulej għal dejjem. Mhux minn rajja li kont magħkom, imma għar-rieda tajba ta' Alla. Lilu bierku l-jiem kollha, u lilu faħħru bl-innijiet. Rajtuni intom, kif ma kilt xejn; kulma rajtu kien viżjoni. Issa bierku lill-Mulej fuq l-art; faħħru lil Alla. Jien tiela' għand min bagħatni. Iktbu kulma ġralkom." Kif qal hekk għola 'l fuq, u meta qamu bilwieqfa, ma setgħux jarawh aktar. U bdew ibierku, u jgħannu innijiet lil Alla, u jirringrazzjawh għal kulma għamel magħhom meta dehrilhom l-anġlu ta' Alla.